b'\n_START_ARTICLE_\nDe danske \xc3\xa5rsm\xc3\xb8der i Sydslesvig\n_START_PARAGRAPH_\nDe danske \xc3\xa5rsm\xc3\xb8der i Sydslesvig er navnet p\xc3\xa5 en festweekend, som det danske mindretal i Sydslesvig st\xc3\xa5r for, og som afholdes hvert \xc3\xa5r i maj eller juni. \xc3\x85rsm\xc3\xb8derne best\xc3\xa5r af en r\xc3\xa6kke kulturelle arrangementer med taler, musik, debat og udstillinger i hele landsdelen. Om s\xc3\xb8ndagen er der tre store friluftsm\xc3\xb8der i Flensborg, Slesvig by og p\xc3\xa5 vestkysten, som har karakter af store folkefester. I 2016 deltog cirka 16.000 personer i \xc3\xa5rsm\xc3\xb8derne. _NEWLINE_Form\xc3\xa5let med \xc3\xa5rsm\xc3\xb8derne er at markere folkegruppens f\xc3\xa6llesskab og forbindelsen med Danmark og det \xc3\xb8vrige Norden. Hvert \xc3\xa5r er der en \xc3\xa5rsm\xc3\xb8deplakat, der reklamerer for \xc3\xa5rsm\xc3\xb8derne og angiver \xc3\xa5rets tema i tekst og motiv. Det er traditionen, at statsministeren sender en hilsen til \xc3\xa5rsm\xc3\xb8derne via radioen. Den danske regering er repr\xc3\xa6senteret ved st\xc3\xa6vnerne med et antal ministre og undertiden med statsministeren selv. Dertil kommer repr\xc3\xa6sentanter fra folketingspartierne, fra Nordisk R\xc3\xa5d, fra den slesvig-holstenske landdag, delstatsregeringen og kommunerne. Der er ogs\xc3\xa5 udveksling af hilsener med kongehuset. Af historisk betydning er Poul Nyrup Rasmussens udtalelse p\xc3\xa5 m\xc3\xb8depladsen i Flensborg i 1999 S\xc3\xa5 l\xc3\xa6nge I holder fast i os, holder vi fast i jer! i forl\xc3\xa6ngelse af Niels Neergaards ord fra 1920 De skal ikke blive glemt!._NEWLINE_Traditionen tro er der i Flensborg hvert \xc3\xa5r optog fra N\xc3\xb8rretorvet via Tosbygade til Frueskovens Idr\xc3\xa6tspark, hvor der er offentligt friluftsm\xc3\xb8de med musik og festtaler.     Om aftenen afsluttes \xc3\xa5rsm\xc3\xb8derne med FDF-orkestrenes koncert p\xc3\xa5 S\xc3\xb8ndertorv. I Slesvig by er der samme dag optog fra Slesvighus til det danske gymnasium p\xc3\xa5 Friheden. _NEWLINE_\xc3\x85rsm\xc3\xb8derne har r\xc3\xb8dder i 1800-tallets folkem\xc3\xb8der p\xc3\xa5 Himmelbjerget og Skamlingsbanken. Det f\xc3\xb8rste danske \xc3\xa5rsm\xc3\xb8de i Sydslesvig blev holdt 1921 p\xc3\xa5 Bl\xc3\xa6sbjerg i Flensborg. De dansk-sydslesvigske m\xc3\xb8der samlede i 1920erne cirka 5-6.000 deltagere'